เพาะช่างคว้า 2 รางวัลใหญ่ จากการประกวดวาดภาพ “กองทัพไทย ถวายงาน สืบสานโครงการพระพันปีหลวง
กองทัพไทย จัดโครงการประกวดภาพวาดหัวข้อ “กองทัพไทย ถวายงานสืบสาน โครงการพระพันปีหลวง” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 โดยนักศึกษาจากวิทยาลัยเพาะช่าง มหาวิทยาลัยเทคโนโลยีราชมงคลรัตนโกสินทร์ สามารถได้รับ 2 รางวัล โดยนางสาวจิตรานิจ เสนาะกลาง จากสาขาจิตรกรรม วิทยาลัยเพาะช่าง ได้รับรางวัลชนะเลิศ รับเงินรางวัล 100,000 บาท พร้อมเกียรติบัตร ในประเภทประชาชนทั่วไป จากภาพชื่อ พระบรมราชชนนีพันปีหลวง ซึ่งวาดลงบนผืนผ้า Canvas ขนาด 80x100 เซนติเมตร โดยใช้สีน้ำมัน ( Oil Painting) และผสมเทคนิคต่างๆ ลงไป  ส่วนประเภทมัธยมศึกษาตอนปลาย อุดมศึกษา หรือเทียบเท่า นายนวพล หมัดสุเด็น วิทยาลัยเพาะช่าง มหาวิทยาลัยเทคโนโลยีราชมงคลรัตนโกสินทร์ ชื่อผลงาน กองทัพไทย ถวายงานแม่แห่งแผ่นดิน ได้รับรางวัลรองชนะเลิศอันดับ 2 ได้รับเงินรางวัล 30,000 บาท พร้อมเกียรติบัตร ผลงานที่ได้รับรางวัลทั้งหมด รวมทั้งผลงานที่ผ่านการคัดเลือก ได้นำไปจัดแสดงให้ประชาชนร่วมชมภาพวาดจากโครงการได้จนถึงวันที่ 4 กันยายนนี้ ณ บริเวณผนังโค้งชั้น 5 หอศิลปวัฒนธรรมแห่งกรุงเทพมหานคร